b'\n_START_ARTICLE_\nLiete\n_START_PARAGRAPH_\nLiete on nesteen ja hyvin pienten ainehiukkasten muodostama heterogeeninen seos. Liete n\xc3\xa4kyy nesteen sameutena, koska hiukkaset vajoavat pohjaan tai nousevat pintaan hyvin hitaasti. _NEWLINE_Geologiassa liete tarkoittaa veden ja savi- tai silttiaineksen tai molempien juoksevaa tai puolijuoksevaa seosta. Kiinteist\xc3\xa4 mineraalihiukkasista koostuvan hienoaineksen rakeiden koko on alle 0,06 mm. Koska vett\xc3\xa4 tihe\xc3\xa4mm\xc3\xa4t kappaleet vajoavat pohjaan sit\xc3\xa4 hitaammin mit\xc3\xa4 pienempi\xc3\xa4 ne ovat, saattaa hienoin saviaines pysy\xc3\xa4 kuukausia veteen liettyneen\xc3\xa4. Hiukkasten vajoamisnopeuteen vaikuttaa my\xc3\xb6s veden virtausten voimakkuus: vuolaat virtaukset pystyv\xc3\xa4t pit\xc3\xa4m\xc3\xa4\xc3\xa4n raskaammatkin hiukkaset liikkeess\xc3\xa4._NEWLINE_Luonnonvesien pohjalle laskeutuva liete muodostaa kerrostumia, sedimenttej\xc3\xa4, kuten savea, liejua tai hiesua. Miljoonien vuosien kuluessa kerrostuma kovettuu kiveksi (lutiitti), joka voi olla kivilajiltaan aineksen raekoosta riippuen esimerkiksi savikive\xc3\xa4, silttikive\xc3\xa4 tai lietekive\xc3\xa4. Lietekivi on siltist\xc3\xa4 ja saviaineksesta muodostunut kivilaji._NEWLINE_Maataloudessa yleinen liete on lietelanta, joka on kotiel\xc3\xa4inten ulosteen ja virtsan muodostamaa seosta. Yhdyskuntien j\xc3\xa4tevesien k\xc3\xa4sittelyss\xc3\xa4 muodostuu puhdistamolietett\xc3\xa4.'